Airbus A310

Airbus A310 (trumpiau A310) – plačiafiuzeliažis vidutinio ir tolimojo susisiekimo oro laineris.

A310 ir Boeing 767–200 yra mažiausi plačiafiuzeliažiai lėktuvai pasaulyje. Kaip ir A300-ajame, naudojami du turboventiliatoriniai varikliai (General Electric arba Pratt & Whitney).

A310 yra antrasis koncerno Airbus S.A.S. pagamintas oro laineris. Orlaivis buvo pradėtas kurti 1978 metais. Pirmasis skrydis šiuo laineriu įvykdytas 1982 m. balandžio 3 dieną. Nuo 1983 m. iki 1998 m. jų yra pagaminti 255 vienetai.

Istorija 
1975 metais Airbus S.A.S. inžinieriai pradėjo kurti naują oro lainerio A300 versiją, pavadinta A300B10. Iš esmės tai buvo tas pats A300B4, tik su trumpesniu fliuzeliažu. Vėliau šis laineris buvo pavadintas A310. Jo skrydžio nuotolis leido Airbus laineriams išstumti Boeing lėktuvus iš transatlantinių maršrutų, kur jie karaliavo iki atsirandant A310. Airbus A310 yra tarsi A300 pratęsimas. A300 pilotui persikvalifikuoti valdyti A310, tereikėdavo vienos dienos.

Esminiai A300 ir A310 skirtumai:
 A310 yra trumpesnio fliuzeliažo, nors jo skersmuo liko toks pats;
 Modernizuota galinė fliuzeliažo dalis, pridėjusi nemažai papildomos erdvės. Tokia pati modernizacija buvo padaryta A300-600, o vėliau ir Airbus A330, Airbus A340 fliuzeliažams;
 Mažesnis uodegos kylis;
 Naujos konstrukcijos, didesnio aerodinaminio efektyvumo sparnas kurį sukūrė „British Aerospace“. Ant sparno galo atsirado nedideli kyliai, kurie didina sparno efektyvumą;
 Kylis ir dalis korpuso pradėti gaminti naudojant stiklo audinį, tai leido sumažinti lainerio masę;
 Stabdžiai kurti naudojant kompozitines medžiagas, pagamintas anglies pluošto pagrindu.

Lėktuvo konstrukcijoje buvo daugybė patobulinimų skirtų efektyvesniam kuro naudojimui. Viena jų: kuro perpumpavimo iš vieno bako į kitą skrydžio metu sistema, skirta lėktuvo balansavimui ore.

Lainerio salonas buvo kruopščiai suprojektuotas ergonomikos ir saugumo specialistų. Panaudotos geresnės kokybės medžiagos. Sukurti nauji, patogesni krėslai. Įrengta moderni, lengvai valdoma oro kondicionavimo sistema.

A300 ir A310 oro laineriai įtvirtino koncerno Airbus S.A.S. pozicijas konkuruojant su „The Boeing Company“ ir buvo tarsi tramplynas kurti A320, A330 ir Airbus A340 oro lainerius.

Pradžioje buvo siūlomos dvi A310 versijos A310-100 (skrydžio nuotolis – 3700 km) ir A310-200 (skrydžio nuotolis – 5500 km). Būtent A310-200 versija ir tapo serijine.

1983 metais pradėta kurti A310-300 versija (skrydžio nuotolis – 9600 km).

Variantai 
 A310-200 Bazinė A310 versija. Pagaminta 162 vnt. šių oro lainerių;
 A310-200C Konvertuojamoji versija. Sėdynės gali būti išimtos ir laineris tampa krovininiu;
 A310-200F Krovininė versija. Gali gabenti 39 t krovinio iki 5950 km atstumu;
 A310-300 Padidintos kilimo masės ir pailginto skrydžio nuotolio versija;
 A310-300C -300 serijos konvertuojama keleivinis / krovininis versija;
 A310-300F -300 serijos krovininė versija;
 A310 MRT/MRTT Karinė -300 versija. Šie laineriai yra naudojami kaip kariniai lengvieji transporto lėktuvai – tankeriai „Multi Role Tanker Transport“. Juos naudoja: Belgijos, Vokietijos, Kanados, Prancūzijos, Ispanijos ir Tailando karinės oro pajėgos.

Techniniai duomenys

Katastrofos 
Per visą A310 eksplotavimo istoriją katastrofas patyrė 9 A310 oro laineriai. Jų metu žuvo 825 žmonės.

1994 metų kovo 23 d. Rusijos aviakompanijos „Aeroflot“ laineris A310-304 (F-OGQS) su 63 keleiviais ir 12 ekipažo narių, skridęs iš Maskvos į Honkongą (reisas 593), sudužo Sibire. Tyrimo metu išsiaiškinta, kad lėktuvo vadas leido pilotuoti orlaivį savo 15-os metų sūnui. Vaikas dalinai atjungė autopilotą ir lėktuvas sudužo. Žuvo visi juo skridę žmonės.

Šaltiniai

Nuorodos 
 A300/A310 puslapis Airbus tinklalapyje (anglų k.) 
 A310 nuotraukų galima rasti čia

Airbus oro laineriai
Monoplanai
Plačiafiuzeliažiai lėktuvai
Žemasparniai